ব্রিজবেন শহরের নদীর পার সুন্দর করে সাজানো, স্থানে স্থানে চেয়ার বসিয়ে রেখেছে। এমন জায়গায় বসে থাকলে ব্যর্থ প্রেমিকের মনের গভীর দাগও শুকোতে বেশিক্ষণ লাগার কথা নয়। নৌযানটির চালক আমাদেরকে একটি টার্মিনালে নামিয়ে দিলেন ও পরে আরেকটি ফেরিতে উঠতে বললেন। নেমে দেখি একজন বসে আছেন একটি চেয়ারে। চোখাচোখি হতেই বললাম, তোমাদের দেশটি খুবই সুন্দর। এতে তিনি পরিতৃপ্তির সাথে মন্তব্য করলেন, এ-ই আমার দেশ। শুধু সুরে নয়, ‘আওয়ার’ শব্দের বদলে ‘মাই’ শব্দে তিনি যে সম্পর্কের প্রকাশটি ঘটালেন তা আমার মন ছুঁয়ে গেল। কোথায় যাবে? তার এই প্রশ্নের উত্তর দিতে গিয়ে আবিষ্কার করলাম, তাই তো! কোথায় যাব? যেখান থেকে ফেরিতে উঠেছিলাম তার নাম তো জানিনে! ভদ্রলোক রসিক। বললেন, তুমি এখান থেকে সাঁতরে যাওয়ার চেষ্টা করে দেখতে পার, যখন চেনা জায়গাটি আসবে তখন উঠে পড়তে পারবে। আমিও-বা কম যাই কেন! বললাম, আমি নদীর দেশের ছেলে, আমরা সাঁতার শিখি হাঁটতে শেখার আগে। কিন্তু তোমাদের পুলিশ ধরে নিয়ে যাবে না তো? এবার তিনি বিকল্প ফন্দির কথা তুললেন, তুমি একটি বোট চুরি করে সেটি ব্যবহার করে দেখতে পার। এবার আমার মনটা দুঃখে ভরে গেল, আমি চুপ করে থাকলাম। কিছু বুঝতে না পেরে ভদ্রলোকও খানিকটা দমে গেলেন, বললেন, তুমি কি কষ্ট পেলে?